BG Официален вестник на Европейския съюз C 73/15

Окончателен доклад на служителя по изслушването (1)

COMP/39.847 — E-BOOKS

2013/C 73/06

(1) Настоящото производство се отнася до някои предполагаемо съгласувани практики във връзка с продажбата на електронни книги на потребителите.

(2) В съответствие с член 20, параграф 4 от Регламент (ЕО) № 1/2003 (2) през март 2011 г. Комисията извърши внезапни проверки в помещенията на няколко книгоиздателства в държави от ЕИП.

(3) На 1 декември 2011 г. Комисията образува производство в съответствие с член 11, параграф 6 от Регламент (ЕО) № 1/2003 и член 2, параграф 1 от Регламент (ЕО) № 773/2004 на Комисията (3) срещу пет издателства (4) и Apple Inc.

(4) На 13 август 2012 г. в съответствие с член 9, параграф 1 от Регламент (ЕО) № 1/2003 Комисията прие предварителна оценка, отнасяща се до поведението на четири издателства (Hachette, Harper Collins, Holtzbrinck/Macmillan, Simon & Schuster) и на Apple, във връзка с продажбата на електронни книги на потребителите. В предварителната оценка Комисията изрази мнението, че що се отнася до продажбата на електронни книги, едновременното преминаване на четирите издателства и Apple от модел на търговия на едро към модел на представителство при прилагане на еднакви основни условия по цял свят представлява съгласувана практика, имаща за цел да се повишат цените на дребно на електронните книги или да се попречи да бъдат определени по-ниски цени в ЕИП, в нарушение на член 101 от ДФЕС и на член 53 от Споразумението за ЕИП.

(5) Горепосочените четири издателства и Apple предложиха да поемат ангажименти, с които да отстранят опасенията на Комисията (5). На 19 септември 2012 г. в съответствие с член 27, параграф 4 от Регламент (ЕО) № 1/2003 Комисията публикува известие в Официален вестник на Европейския съюз, в което се прави резюме на делото и на ангажиментите и в което заинтересованите трети страни се приканват да представят коментари по предложението (6). Пазарният тест потвърди, че ангажиментите са подходящи за преодоляване на опасенията на Комисията относно конкуренцията.

(6) В своето решение съгласно член 9, параграф 1 от Регламент (ЕО) № 1/2003 Комисията прави ангажиментите, които петте предприятия предложиха да поемат, обвързващи за тях и стига до заключението, че предвид предложените ангажименти вече не съществуват основания за действия от нейна страна, поради което производството по това дело следва да бъде прекратено.

(7) Тъй като Pearson, дружеството майка на група Penguin, не е предложило да поеме никакви ангажименти, Комисията все още разследва поведението на Pearson и съвместимостта му с разпоредбите на член 101 от ДФЕС и член 53 от Споразумението за ЕИП.

(8) В настоящото дело не получих искания или жалби от някоя от страните по производството (7). С оглед на това считам, че в това дело ефективното упражняване на процесуалните права на всичките страни е било спазено.

Брюксел, 27 ноември 2012 година. Michael ALBERS

(1) В съответствие с членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (OB L 275, 20.10.2011 г., стр. 29).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора (ОВ L 1, 4.1.2003 г., стр. 1).

(3) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(4) Петте издателства са: Hachette Livre SA, HarperCollins Publishers, L.L.C. и HaperCollins Publishers Limited, Georg von Holtzbrinck GmbH & Co. KG и Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd и Simon & Schuster Digital Sales, Inc. и Pearson Plc.

(5) Ангажиментите, които четирите издателства и Apple са предложили да поемат, могат да бъдат намерени на следния адрес: http://ec.europa.eu/competition/elojade/isef/case_details.cfm?proc_code=1_39847

(6) Съобщение на Комисията, публикувано в съответствие с член 27, параграф 4 от Регламент (ЕО) № 1/2003 на Съвета, по дело COMP/39.847/E-BOOKS (нотифицирано под номер C(2012) 6552) (ОВ C 283, 19.9.2012 г., стр. 7).

(7) В съответствие с член 15, параграф 1 от Решение 2011/695/ЕС страните по производството, които предлагат да поемат ангажименти съгласно член 9 от Регламент (ЕО) № 1/2003, могат да се свържат със служителя по изслушването на всеки етап от процедурата, за да се гарантира ефективното упражняване на техните процесуални права.